RESPUBLIKA SOGʻLIQNI SAQLASH TIZIMI ILMIY-TEXNIKA POTENSIALINI MUSTAHKAMLASH CHORA-TADBIRLARI TOʻGʻRISIDA
(resolution, 2000-03-30)

Oʻzbekiston Respublikasi Prezidentining “Oʻzbekiston Respublikasi sogʻliqni saqlash tizimini isloh qilish davlat dasturi toʻgʻrisida” 1998-yil 10-noyabrdagi Farmoniga muvofiq va respublika tibbiyot muassasalari va aholisiga konsultativ-uslubiy hamda amaliy yordam berish darajasini oshirish, tibbiyot muassasalari ilmiy-texnika potensialini mustahkamlash, sogʻliqni saqlash amaliyotiga tibbiyot sohasidagi ilmiy tadqiqotlar natijalarini samarali joriy etish, shuningdek davolash amaliyotida eng yangi yuqori samarali texnologiyalardan foydalanish maqsadida Vazirlar Mahkamasi qaror qiladi: 1. Davolash-profilaktika klinikalari boʻlgan quyidagi ilmiy-tadqiqot muassasalari bir oy muddatda Fanlar akademiyasidan Oʻzbekiston Respublikasi Sogʻliqni Saqlash vazirligi tarkibiga berilsin: Respublika onkologiya ilmiy markazi “Nihol” tajriba-eksperimental zavodi bilan; Virusologiya ilmiy-tadqiqot instituti; Endokrinologiya ilmiy-tadqiqot instituti; Qoraqalpogʻiston Respublikasi Klinika va eksperimental tibbiyot ilmiy -tadqiqot instituti. 2. Oʻzbekiston Respublikasi Moliya vazirligi hamda Fan va texnika davlat qoʻmitasi Sogʻliqni saqlash vazirligi va Fanlar akademiyasining mablagʻ bilan taʼminlash hamda xarajatlar smetasi hajmlariga tegishli oʻzgartirishlar kiritsinlar. 3. Respublika onkologiya ilmiy markazi klinikasi nur bilan davolashning noyob tibbiy asbob-uskunalar majmuasi bilan jihozlansin, bunda “Oʻztibeksport” respublika tashqi iqtisodiy korxonasi tomonidan qiymati 5,18 mln. AKSH dollari boʻlgan radiologiya asbob-uskunasini, jumladan, liniyali tezlatgichni xarid qilish uchun “Siemens AG Medical Engineering Onkology Care Systems Group” (AQSH) firmasi bilan kontrakt tuzilganligi eʼtiborga olinsin. Belgilansinki, sotib olinadigan asbob-uskunani xarid qilishni mablagʻ bilan taʼminlash quyidagi tartibda: AQSH Eksimbankining sugʻurta mukofoti qoʻshilgan asbob-uskunalar qiymatining 85 foizi (4,4 mln. AQSH dollari) — AQSH Eksimbankining sugʻurta qoplamasi ostida xorijiy bank mablagʻlarini qayta moliyalash yoʻli bilan Oʻzbekiston Respublikasi Tashqi iqtisodiy faoliyat milliy banki krediti hisobiga; asbob-uskunalar qiymatining 15 foizi (780 ming AQSH dollari), shuningdek, jalb qilinadigan kredit boʻyicha majburiyat, tashkil etganlik uchun vositachilik haqi va boshqa xarajatlar — davlat budjetida nazarda tutilgan mablagʻlar doirasida Oʻzbekiston Respublikasi Sogʻliqni saqlash vazirligi mablagʻlari hisobiga amalga oshiriladi. 4. Oʻzbekiston Respublikasi Tashqi iqtisodiy faoliyat milliy banki AQSH Eksimbankining sugʻurta qoplamasi ostida xorijiy bank bilan belgilangan tartibda kredit bitimini tuzsin va ushbu mablagʻlarni Oʻzbekiston Respublikasi Sogʻliqni saqlash vazirligiga qayta moliyalashtirsin. 5. Oʻzbekiston Respublikasi Sogʻliqni saqlash vazirligi Tashqi iqtisodiy faoliyat milliy bankining kreditini, uning boʻyicha foizlarni qaytarish, shuningdek unga xizmat koʻrsatishga doir xarajatlarni ilovaga* muvofiq qoplashni taʼminlasin. 6. Oʻzbekiston Respublikasi Moliya vaziri Tashqi iqtisodiy faoliyat milliy bankining xorijiy bank-kreditor oldidagi toʻlov majburiyatlari boʻyicha, shuningdek Tashqi iqtisodiy faoliyat milliy bankiga Sogʻliqni saqlash vazirligining toʻlov majburiyatlari boʻyicha Hukumat kafolatlarini berishga vakil qilinsin. 7. Oʻzbekiston Respublikasi Adliya vazirligi Oʻzbekiston Respublikasi Hukumatining xorijiy bank-kreditor oldidagi kafolati yuzasidan banklararo bitimga ilovada belgilangan shakl boʻyicha belgilangan tartibda yuridik xulosa bersin. 8. Xorijiy bank-kreditor va AQSH Eksimbanki Oʻzbekiston Respublikasi hududida norezidentlardan undiriladigan, daromadlarga solinadigan soliqdan ozod qilinsin. 9. Oʻzbekiston Respublikasi Makroiqtisodiyot va statistika vazirligi hamda Moliya vazirligi 2000-yilda va undan keyingi yillarda tibbiyot asbob-uskunalarni joylashtirishga moʻljallangan Respublika onkologiya ilmiy markazi binolarini mukammal tuzatishga doir xarajatlarni qoplash uchun davlat budjetidan zarur mablagʻlar, shuningdek kontrakt qiymatining 15 foizini, asosiy qarzni, foizlarni, vositachilik haqini va kredit bitimi muddatlari va shartlariga muvofiq bank kreditiga xizmat koʻrsatish boʻyicha xarajatlarni qaytarish bilan bogʻliq xarajatlarni toʻlash uchun xorijiy valyutada mablagʻlar ajratishni nazarda tutsinlar. 10. Radiologiya asbob-uskunalari yetkazib berish yuzasidan tuzilgan kontraktga muvofiq Respublika onkologiya ilmiy markazini texnik jihozlash uchun respublikaga olib kelinadigan asbob-uskunalar va anjomlar boj va yigʻimlar toʻlashdan ozod qilinsin. 11. Oʻzbekiston Respublikasi Sogʻliqni saqlash vazirligi Moliya vazirligi, Makroiqtisodiyot va statistika vazirligi, boshqa manfaatdor idoralar bilan birgalikda mazkur qaror bilan Sogʻliqni saqlash vazirligi tarkibiga berilgan Respublika onkologiya ilmiy markazi, Virusologiya ilmiy-tadqiqot instituti, Endokrinologiya ilmiy-tadqiqot instituti, Qoraqalpogʻiston Respublikasi Klinika va eksperimental tibbiyot ilmiy-tadqiqot instituti faoliyatini tashkil etish, ularning tuzilmasi va ularni yanada rivojlantirish boʻyicha takliflarni bir oy muddatda ishlab chiqsin va tasdiqlash uchun Vazirlar Mahkamasiga kiritsin. 12. Oʻzbekiston Respublikasi Sogʻliqni saqlash vazirligi: yangi tibbiyot texnologiyalarini va murakkab tibbiy asbob-uskunalardan foydalanishni oʻrganish uchun mutaxassislarni tanlasin va kontrakt shartlariga muvofiq chet elga yuborsin; respublika onkologiya xizmati tomonidan nur bilan davolashning yangi tibbiy texnologiyalaridan samarali foydalanish chora-tadbirlari dasturini ikki oy muddatda ishlab chiqsin va tasdiqlasin, bunda Oʻzbekiston aholisining barcha qatlamlari, yashash joyidan qatʼi nazar, davolanish imkoniyatini taʼminlasin. 13. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari H.S. Karomatov zimmasiga yuklansin.